ועדת הכספים, כנסת 23, פרוטוקול מספר 224, 2020-12-29 13:15

משה גפני: אני עובר לנושא האחרון שעל סדר היום: שינויים בתקציב המשכי לשנת 2020.

משה גפני: מי מסביר את ההעברות?

משה גפני: מספר בקשה לוועדה 33-016 – מספר פנייה לוועדה 8005 – משרד החקלאות.

משה גפני: מי מסביר?

גלעד קצב: אני, מאגף התקציבים ממשרד האוצר.

גלעד קצב: פנייה זו נועדה להעברת סכום של 16.5 מיליון שקלים למשרד החקלאות לפי הפירוט הבא: תקצוב של 5 מיליון שקלים עבור סיוע לעצמאים בקיבוצים ומשקים שנפגעו מהמשבר הכלכלי שנגרם בעקבות הקורונה, ואינם זכאים לפיצוי לפי מנגנון הסיוע הממשלתי.

גלעד קצב: תקצוב של 5 מיליוני שקלים המועברים לתמיכה לרשויות מקומיות עבור מניעת התרבות בלתי-מבוקרת של חתולי הקהילה ומניעת צער בעלי חיים.

גלעד קצב: תקצוב של 3 מיליוני שקלים עבור תמיכה לעמותות המגייסות ומפעילות מתנדבים לענף החקלאות.

גלעד קצב: פעילות זאת הנה ברקע משבר הקורונה והקושי בגיוס עובדים לחקלאות.

גלעד קצב: המתנדבים עוזרים להקל על העומס בשיא העבודה.

גלעד קצב: תקצוב של 2.5 מיליון שקלים עבור מערכת מידע ומחשוב לפקיד היערות.

גלעד קצב: המערכת אמורה לנהל פניות ציבוריות המוגשות לפקיד היערות הממשלתי.

גלעד קצב: המערכת מחליפה את תהליך המרשם הידני המתבצע כיום.

גלעד קצב: תקצוב של מיליון שקלים עבור יחידת הפיקוח והאכיפה במשרד החקלאות.

גלעד קצב: התקציב נועד לעזור לתגבר את מאמצי האכיפה בעניין צער בעלי חיים כולל הכשרת פקחים ליחידה, רכישת ציוד והתקשרות עם ספקים.

משה גפני: שר החקלאות היה אמור להביא את החוק על היטלי עובדים זרים בחקלאות.

משה גפני: אתה יודע איפה זה עומד?

גלעד קצב: אני לא יודע איפה זה עומד כרגע.

משה גפני: אני מבקש שתברר את זה ואני אדבר איתו גם כן, זה צריך לבוא עכשיו.

משה גפני: הוא אמר שהוא מביא את ההיטל על עובדים זרים לפטור.

משה גפני: משה, תבדוק.

גלעד קצב: אפשר להפנות את השאלה למשרד.

משה גפני: בסדר.

אופיר כץ: אתה לא מהמשרד?

גלעד קצב: אני ממשרד האוצר, מאגף התקציבים.

אופיר כץ: לא, כי יצאה הודעה של השר שהם הופכים את החקיקה הממשלתית – הייתה הצעת חוק פרטית וממשלתית, וב-1.1 הם מתחילים - -

משה גפני: נכון.

גלעד קצב: אני אגיד שכל נושא העובדים הזרים נמצא תחת אחריות של צוות אחר אצלנו באגף, צוות תעסוקה.

גלעד קצב: אני יכול לברר ולהחזיר תשובה.

משה גפני: אז אני מבקש שתברר.

גלעד קצב: אני אברר עכשיו ואחזיר תשובה.

אופיר כץ: תודה.

אופיר כץ: יש את הנושא שאנחנו, כל חברי הוועדה, פניות שאנחנו מקבלים ממגדלי התבלינים, שתקצבו אותם בעבר בגלל משבר הקורונה, והם שוב שלחו לנו פניות והמצב שלהם באמת קשה, קשה מאוד.

אופיר כץ: הם לא מוכרים, הם לא יכולים לייצא, הם לא יכולים לשמור את הסחורה.

אופיר כץ: אני מבקש שגם פה, משרד החקלאות או האוצר, יתנו מענה נוסף למגדלי התבלינים, כמו שהיה בפעם שעברה – הם נפגעו ממש קשה מהקורונה.

אופיר כץ: בפעם שעבר הם תוקצבו ב-10 מיליון על-פי פרמטרים שקבע משרד החקלאות, ואנחנו מבקשים שיינתן להם שוב תקצוב נוסף כי כרגע הם לא זוכים למענה.

משה גפני: מה אתה מציע?

אופיר כץ: להוסיף להם עוד 10 מיליון שקלים - -

משה גפני: כן, אבל זו העברה.

משה גפני: אתה רוצה שנאשר ותגיש רביזיה?

אופיר כץ: אני אגיש רביזיה.

משה גפני: אוקי.

משה גפני: יש עוד שאלות?

ינון אזולאי: רגע, אופיר, כל הנושא של התבלינים על הפיצוי שהיה עם ה-20 מיליון – הכל עבר, הכל בסדר?

אופיר כץ: ממה שאני יודע, הם קיבלו מתוך ה-30, 10 מיליון - -

גלעד קצב: אני רק אחדד שהפיצוי היה 30 מיליוני שקלים.

משה גפני: וה-30 מיליון עברו?

גלעד קצב: כן.

ינון אזולאי: מבחינת משרד החקלאות - - -

גלעד קצב: נמצאת פה סיון ממשרד החקלאות והיא יכולה.

גלעד קצב: ..

ינון אזולאי: אולי היא יכולה להגיד לנו אם זה יצא ונוצל כבר כל הכסף.

אופיר כץ: אדוני היושב-ראש, מאחר ואנחנו בסוף החודש, אני מבקש את התשובה מחר.

משה גפני: בסדר.

ינון אזולאי: לא, הם יכולים להחליט לבד מה הם רוצים, אם הם רוצים את הכסף או לא.

אופיר כץ: לא, אני רק אומר שבגלל שאנחנו בלחץ בזמן, שהתשובה תהיה מחר.

משה גפני: סיון ממשרד החקלאות.

סיון ינקוביץ: ה-30 מיליון כולו שולם, זה היה גם לענפי הפרחים וגם לענפי התבלינים - -

משה גפני: כן, זה מה שהם אמרו בישיבה הקודמת.

סיון ינקוביץ: - - מדובר פה על תקופות אחרות כי משרד החקלאות ומשרד האוצר הקציב את ה-30 מיליון שקל האלה בעיקר בעקבות פגיעה בסגר הראשון ואולי קצת להמשך במאי-יוני.

סיון ינקוביץ: אני מבינה שאתם מדברים עכשיו על סוגיה שנמשכה מעבר לתקופה הזאת, ולא נקבעה איזו מסגרת תקציבית - - -

ינון אזולאי: כלומר, אתם עדין לא יודעים לפצות אותם בסגר השני, אין לכם את הכסף לזה.

סיון ינקוביץ: לסגר שהיה בראש השנה – לא, אין לנו מסגרת תקציבית לזה.

אופיר כץ: ביקשתם, עשיתם משהו?

אופיר כץ: כי אנחנו יודעים שהם פנו אליכם.

סיון ינקוביץ: פנינו אבל כרגע, בתקציב ההמשכי של 2020, לא קיבלנו מענה תקציבי - -

ינון אזולאי: זה אמור להיות במענק קורונה, בקופת קורונה.

סיון ינקוביץ: זה נכון אבל המאפיינים של הענפים האלה הם מאפיינים מיוחדים ולכן הקפדנו על נוהל של סיוע מיוחד.

סיון ינקוביץ: בגלל מבנה ההוצאות שלהם, הם לא קיבלו מענה הולם בארנונה - - - של רשות המיסים ולכן נדרש עבורם איזה נוהל תמיכה מיוחד - - - וכמובן שהנושא התקציבי נקבע בשיתוף עם משרד האוצר.

סיון ינקוביץ: יש עוד מספר ענפים שנפגעו ויש עוד מספר תקופות פיצוי של פגיעה של חלק מהענפים – בבקשות שהוגשו אלינו ולא נמצאה להם כרגע - - - תקציבית במשרד האוצר.

משה גפני: טוב...

אופיר כץ: אני אגיש רביזיה.

משה גפני: בבקשה, מיקי.

מיקי לוי: אדוני, אני יודע שטיפלת גם במדרשת שדה-בוקר, שהיא חברה ממשלתית לכל דבר ועניין, וכל הסיפור שם הוא 6 מיליוני שקלים.

מיקי לוי: אם רוצים להציל את המפעל הציוני הזה בנגב, ראוי שמשרד האוצר ימצא מקור ל-6 מיליוני שקלים.

מיקי לוי: זה כל הסיפור חברים או שנזרוק שם את התלמידים שאין להם בית, חזרה הביתה ונחסל את המפעל הציוני הזה.

מיקי לוי: נרשום בטוויטר שמשרד האוצר לא הצליח למצוא 6 מיליוני שקלים עבור המפעל הציוני הבאמת ראוי הזה, והסטודנטים שנמצאים שם – אגב, לא רק יהודים.

מיקי לוי: אני הייתי מצפה מכם שתלכו הביתה ותבואו עם תשובה חד-משמעית.

מיקי לוי: זה לא הרבה כסף עם המיליארדים שהעברנו כאן.

מיקי לוי: תודה.

משה גפני: אני מצטרף לחלוטין לחבר הכנסת מיקי לוי.

ינון אזולאי: כן, הם פנו גם אלי.

משה גפני: בעניין הזה היה פתרון לטווח קצר ואין פתרון עכשיו – דיבר איתי גם המנכ"ל היום בבוקר והמציאות הולכת להיות קשה מאוד מבחינת העניין הזה.

משה גפני: אני מבקש תשובה לגבי הנושא של מדרשת שדה-בוקר, מה שהעלה חבר הכנסת מיקי לוי.

משה גפני: רבותי, אנחנו עוברים להצבעה - -

אחמד טיבי: לא, לא, לפני ההצבעה, אדוני - -

משה גפני: כן, בבקשה אחמד טיבי.

אחמד טיבי: משרד החקלאות, בהעברות, לגבי העברה של 5 מיליון שקלים – סיוע לעצמאים בקיבוצים שנפגעו מהמשבר הכלכלי בקורונה.

אחמד טיבי: מה מיוחד בעצמאים שנמצאים בקיבוצים בשונה מיישובים אחרים?

משה גפני: תשובה בבקשה.

גלעד קצב: העצמאים בקיבוצים ובמשקים השיתופיים לא זכאים לפיצוי לפי המתווה של רשות המיסים מכיוון שכל המשק מגיש את הדוח הכספי ביחד לרשות המיסים ולא ברמת העצמאי הבודד.

גלעד קצב: לכן, בהרבה מקרים אנחנו רואים מצב שהעצמאי הבודד לא מקבל - -

קרן ברק: מה זה העצמאי הבודד?

קרן ברק: אבל הוא עצמאי במקום אחר, הוא לא עצמאי בקיבוץ, הוא עובד במקום עבודה.

גלעד קצב: לא, לעצמאי בסוף יש את העסק שלו, ומבחינת המשק השיתופי מגישים את כל הדוח כמקשה אחת לרשות המיסים.

גלעד קצב: לכן, הנתונים - -

קרן ברק: עוד פעם – אם הוא גר בקיבוץ והוא עורך-דין או אם הוא גר במושב והוא בעל משק לגידול עופות – אני לא כל-כך מבינה, בסוף הוא עצמאי - -

משה גפני: קרן, לא עליו הוא מדבר.

גלעד קצב: לא עליו אני מדבר, אני מדבר על עצמאי שמתעסק בפעילות של הקיבוץ.

קרן ברק: מה זה עצמאי שמתעסק בפעילות של הקיבוץ?

משה גפני: תסביר בבקשה.

סיון ינקוביץ: לא מדובר על חקלאים דווקא.

סיון ינקוביץ: זה יכול להיות עורך-דין, זה יכול להיות רואה-חשבון, זו יכולה להיות קוסמטיקאית, זה יכול להיות חשמלאי - -

משה גפני: בואי נדבר על עורך-דין, אנחנו מבינים בעורכי-דין בגלל שכל חבר כנסת צריך ללכת עם איזה עורך-דין מקדימה ומאחורה.

משה גפני: לגבי עורך-דין – הוא חבר קיבוץ.

משה גפני: הוא לא מקבל סיוע?

משה גפני: הרי הוא עורך-דין, יש לו - -

קרן ברק: לא, אבל הקיבוץ לא - -

סיון ינקוביץ: בגלל שיטת הדיווח שלהם למס הכנסה, שהיא חלק מהדיווח של הקיבוץ, הם לא יצליחו להגיש באופן ישיר בנוהל של רשות המיסים ולכן, הם מטופלים - - -

אופיר כץ: לא הבנתי.

קרן ברק: גם אני לא.

סיון ינקוביץ: זה שהם עצמאים חברי קיבוץ, הם מדווחים למס הכנסה לפי פקודה 60א לרשות המיסים - -

קרן ברק: רוב הקיבוצים מופרטים.

סיון ינקוביץ: - - הם חלק מהישות השיתופית - -

קרן ברק: משפחה בקיבוץ משלמת מיסים כחלק מהקיבוץ?

קרן ברק: אין לה תשלומי מיסים של עצמה כמשפחה?

קרן ברק: אני לא מבינה את זה.

סיון ינקוביץ: נכון.

קרן ברק: מה נכון?

קרן ברק: אז יכול להיות שהיא בכלל לא משלמת מיסים, שהקיבוץ...

סיון ינקוביץ: לא, הם משלמים מיסים לפי מה שכתוב בפקודת - - - כשיש התייחסות ספציפית אליהם כאל גוף שיתופי.

קרן ברק: את בטוחה שלפי הדבר הזה הם לא יקבלו את זה פעמיים, גם מהקיבוץ וגם מהמדינה?

סיון ינקוביץ: לא, הנושאים האלה נבדקו ונבדקים.

קרן ברק: זה בטוח?

אופיר כץ: אין עוד יישובים שגם מתנהלים ככה?

אופיר כץ: זה רק הקיבוצים?

סיון ינקוביץ: קיבוצים ויישובים שיתופיים.

קרן ברק: לא, אבל הקיבוץ הגיש והוא מקבל מענק – הוא גם מקבל מענק והוא מחלק אותו לחברים שלו – אני פשוט מנסה להבין אם זה לא פעמיים, אם זה לא נופל על אותו דבר.

סיון ינקוביץ: הקיבוץ לא קיבל מענק במחיר של - - - כי הוא לא עצמאי.

קרן ברק: בסדר, אז הוא קיבל מענקים.

משה גפני: שואלת חברת הכנסת קרן ברק האם יכול להיות שאותו מי שדיברת עליו, שהוא חבר קיבוץ, יקבל סיוע פעמיים – פעם דרך הקיבוץ ופעם כעצמאי?

משה גפני: זאת השאלה.

קרן ברק: כן, שהוא מקבל פי 2 כסף מעצמאי שהוא לא מהקיבוץ.

אחמד טיבי: שנבעה מהשאלה המקורית - - -

קרן ברק: שנבעה מהשאלה המקורית והחכמה של חבר הכנסת טיבי.

משה גפני: מה התשובה?

סיון ינקוביץ: התשובה היא שזה לא יכול לקרות, הם לא יכולים לקבל פעמיים כסף.

משה גפני: למה?

סיון ינקוביץ: כי הם הגישו תצהירים וכל הנושאים האלה נבדקו על-ידי רואה-חשבון.

משה גפני: מה אתם מציעים לעשות?

קרן ברק: לי זה לא נשמע.

קרן ברק: ..

אופיר כץ: רגע, יש לי עוד שאלה: אמרת שגם ביישובים השיתופיים זכאים לקבל את זה?

אופיר כץ: לא רק קיבוצים?

אופיר כץ: שאלתי אם יש עוד סוגים של יישובים שמתנהלים בצורה הזאת?

קרן ברק: זאת גם יכולה להיות שיטה מצוינת לקבל - - -

משה גפני: אני אעשה מה שתבקשו.

אופיר כץ: אני רק רוצה תשובה.

סיון ינקוביץ: נוהל התמיכות פורסם לחברי הוועדה והוא - - - שזה רק מי שמדווח לפי סעיף זה וזה בפקודת מס הכנסה.

סיון ינקוביץ: זה פתוח יותר מאשר לקיבוצים אבל זה לא - - - את כולם.

סיון ינקוביץ: זה רק לפי מי שמדווח בשיטה מסוימת למס הכנסה.

אופיר כץ: אז אני שואל אם יש עוד יישובים באותו סגנון מלבד הקיבוצים שיכולים להגיש?

סיון ינקוביץ: קיבוצים ומושבים שיתופיים.

אופיר כץ: אז למה כתוב:

אופיר כץ: עבור סיוע לעצמאים בקיבוצים שנפגעו ממשבר הקורונה ולא גם מיישובים שיתופיים?

סיון ינקוביץ: בנוהל התמיכות כתוב גם יישובים שיתופיים אז כנראה שמה שכתוב לוועדה זה תקציר.

אחמד טיבי: לא, לא.

אחמד טיבי: אופיר, כתוב בהסבר של תכנית 33-060 כתוב: קיבוץ מתחדש או מושב שיתופי.

אופיר כץ: אז מה שכתוב לי פה זה רק קיבוצים.

אחמד טיבי: לא, תבדוק בעמוד 3.

ינון אזולאי: הם לא עומדים בתנאי הסף, כן?

אחמד טיבי: שחלות עליהם הוראות סעיף 60א לפקודת מס הכנסה.

משה גפני: נכון, הוא צודק אחמד, זה מופיע בדברי ההסבר.

משה גפני: אתם ביקשתם מהם את הפירוט?

משה גפני: אנחנו ביקשנו את הפירוט, אז זה הפירוט.

משה גפני: רבותי, מה אתם מציעים לעשות?

ינון אזולאי: נצביע.

אחמד טיבי: אתה יכול להצביע, אנחנו נתנהג בהתאם מיד אחרי ההצבעה.

משה גפני: מי בעד הבקשה, כפי שהקראתי אותה, של החקלאות, ירים את ידו?

ינון אזולאי: אני נמנע.

משה גפני: מי נגד?

משה גפני: הבקשה אושרה.

משה גפני: אני מודיע שהבקשה אושרה ויש בקשה לרביזיה של אופיר - -

אופיר כץ: כן, אני רוצה תשובה על מגדלי התבלינים.

משה גפני: על התבלינים.

משה גפני: מי עוד ביקש רביזיה?

אחמד טיבי: אני רוצה תשובה על דרכים חקלאיות ביישובים הערביים.

משה גפני: יש בקשה לרביזיה?

מיקי לוי: אני רוצה גם רביזיה על שדה-בוקר.

משה גפני: האמת היא שזה באמת מעצבן הסיפור של שדה-בוקר.

משה גפני: קרן, את גם רוצה רביזיה או שאת סומכת על אופיר?

קרן ברק: אני סומכת על אופיר.

משה גפני: תודה רבה.

משה גפני: אנחנו עוברים לבקשה הבאה: 22-013 – המשרד לשירותי דת, בבקשה.

משה גפני: מספר פניה לוועדה – 8006.

יפתח עשהאל: אני מאגף התקציבים ממשרד האוצר.

יפתח עשהאל: הפניה התקציבית נועדה לתקצב סך של 36,550 אלפי שקלים לפעילות המשרד לשירותי דת.

יפתח עשהאל: התקצוב הוא עבור הפעילויות של המנהלת לזהות יהודית, הנצחת רבנים ראשיים - -

משה גפני: כן, אנחנו יודעים לקרוא.

משה גפני: רבותי, יש למישהו השגות בעניין הזה?

מיקי לוי: בטח.

מיקי לוי: אני רוצה למחות, אדוני – הסכמים קואליציוניים בתקופה כזאת קשה – יש כאן אולי דברים.

מיקי לוי: ..

מיקי לוי: אבל יש דברים שהיה ניתן לדחות אותם לשנה הבאה והיה אפשר לעשות שימוש בכסף הזה לצרכים יותר קריטיים.

מיקי לוי: למשל ההנצחה – זה נחמד ויפה אבל בלי לבדוק אני אומר לכם שאולי האנשים האלה ראויים אבל הייתי לוקח את הכסף הזה ומעביר אותו – אני שונא את המילה "קואליציוני" ואתה יודע את זה - -

משה גפני: גם אני שונא את זה.

מיקי לוי: - - הייתי מעביר את זה בימים טרופים אלה לצרכים אחרים, ולכן אני אומר לכם שזה לא מקובל עלי היום, למרות שהרבה פעמים הצבעתי בעד – היום אני מצביע נגד ההעברה התקציבית הזאת.

משה גפני: קחו בחשבון שהולכות להגיע עוד כמה העברות שמטופלות על-ידי - - - אני רוצה להגיד שאנחנו נצטרך להתקדם עם העניין הזה.

משה גפני: אני גם לא אוהב את הנושא של ההסכם הקואליציוני, אני רואה בזה דברים שהם בעייתיים.

משה גפני: מה רצית לומר?

ינון אזולאי: אני רק רוצה לשאול שאלה את חברי וידידי מיקי לוי: אתה יודע מיקי, אנחנו כולנו לא אוהבים את ההסכמים הקואליציוניים ואת הכספים הקואליציוניים ואנחנו אומרים שצריך לשים את זה בבסיס.

ינון אזולאי: רק שאלה קטנה, אולי כבודו יענה לי: למה בחקלאות, שהיו פה גם הסכמים פוליטיים בעלי משמעות תקציבית כמפורט, לא עמדת והתנגדת ולא אמרת.

ינון אזולאי: אני חושב שבעיניך זה - -

מיקי לוי: אני לא עשיתי כלום, ישבתי בשקט.

ינון אזולאי: אבל אני מקבל את מה שאתה אומר – כולנו נגד זה, אני אומר לך - -

משה גפני: במיוחד בתקופה הזאת, בוודאי.

ינון אזולאי: אני חושב שהכי טוב היה שאת כל הדברים האלה, כמו שתמיד אנחנו - -

משה גפני: כן, עושים את זה בכוונה.

ינון אזולאי: - - זה דבר הכי מבורך שיכול להיות.

משה גפני: חבר הכנסת משה אבוטבול.

משה אבוטבול: בקצרה – אני רק רוצה לומר, מיקי, שבמקרה הזה אני בטוח שיש פה קונצנזוס מאוד גדול כי מדובר פה בנושאים רגישים כמו הנושא של הנגשה לאנשים נכים שצריכים לעלות למערת המכפלה, פרויקט שמחכים לו הרבה-הרבה זמן, עד שזה עבר בוועדת החוץ והביטחון, עד שזה עבר בכל המקומות האלה.

משה אבוטבול: אני חושב שהיות וזה נושא אוניברסלי, גם לך צריך להיות חלק בנושא הזה כי הנגשה זה חוק במדינת ישראל, ועזוב עכשיו הסכמים קואליציוניים, לא קואליציוניים כי בסופו של דבר, כולנו מתפללים בקברי האבות אברהם, יצחק ויעקב.

מיקי לוי: לא ראיתי את הסעיף - - -

משה אבוטבול: זה מופיע שם בסעיף 4, בתוך מוסדות דת כי גם הנושא הזה מוגדר - -

משה גפני: זה מה שקטי העלתה.

משה גפני: מיקי, רק שתדע, אני עיכבתי את זה הרבה זמן אז באו אלי בטענות: מה, אתה מעכב הנגשה לנכים?

משה אבוטבול: אני רוצה להודות ליושב-ראש הוועדה - -

משה גפני: מה אתה רוצה להודות?

משה גפני: אני עיכבתי את זה.

משה אבוטבול: - - שבניגוד לחושי בן דן הוא מיד העביר את זה.

משה אבוטבול: אמרתי את זה כי יש לך חוש חזק.

משה גפני: מי בעד אישור הפניה לוועדה 8006 ירים את ידו?

משה גפני: מי נגד?

משה גפני: הפניה אושרה.

אחמד טיבי: עם שיעור הצבעה כזה של 3 נגד 2 – מוסרית זה לא עבר.

משה גפני: האמת היא שמוסרית אחמד לא צודק – אנחנו ממשלה מפילים על דבר כזה אבל הפניה אושרה.

משה גפני: תודה רבה.

משה גפני: הישיבה נעולה.